《荼蘼架》
元代·贡奎

西园检春事，积雨断馀红。荼蘼压高架，皎皎晚日烘。

翠蔓点残雪，清香度微风。幽人对之坐，莹然此心同。

徘徊不忍去，片月来高空。宛如万玉娥，素袖舞云中。

珠玑露颗缀，翠佩烟光笼。爱花不受折，枝柔刺盈丛。

携酒醉其下，慰此良夜终。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。